b"\n_START_ARTICLE_\nClaudio Reyna\n_START_SECTION_\nKlubkarriere\n_START_PARAGRAPH_\nReyna startede sin seniorkarriere i 1994 hos den tyske Bundesliga-klub Bayer Leverkusen. Her var han p\xc3\xa5 kontrakt i tre s\xc3\xa6soner, hvorefter han i 1997 blev udlejet til ligarivalerne VfL Wolfsburg. Efter halvanden s\xc3\xa6son p\xc3\xa5 lejebasis solgte Leverkusen ham i starten af 1999 til den skotske Premier League-klub Rangers F.C._NEWLINE_Opholdet i Rangers blev en stor succes for Reyna, der i Glasgow-klubben var med til at blive skotsk mester i b\xc3\xa5de 1999 og 2000. Begge \xc3\xa5r blev mesterskaberne fulgt op med sejr i FA Cuppen. I 2001 blev han dog solgt til engelske Sunderland A.F.C., hvor han dog p\xc3\xa5 grund af skader kun spillede 28 kampe i sine to s\xc3\xa6soner hos klubben._NEWLINE_Fra 2003 til 2007 var Reyna p\xc3\xa5 kontrakt i Manchester City, inden han rejste hjem til USA og Red Bull New York. Her spillede han sin sidste s\xc3\xa6son inden han stoppede karrieren i 2008.\n_START_SECTION_\nLandshold\n_START_PARAGRAPH_\nReyna n\xc3\xa5ede gennem karrieren at spille hele 112 kampe og score otte m\xc3\xa5l for USA's landshold, som han i en \xc3\xa5rr\xc3\xa6kke desuden var anf\xc3\xb8rer for. Han debuterede for sit land den 15. januar 1994 i en venskabskamp mod Norge, og deltog efterf\xc3\xb8lgende ved b\xc3\xa5de VM i 1994, VM i 1998, VM i 2002 og VM i 2006. Han var desuden med til to OL-turneringer, 1992 i Barcelona og 1996 i Atlanta."